 NA MWANGI MUIRURI MAREHEMU Wanjiku wa Njambi, 28, aliyeaga dunia katika hali tatanishi mjini Maragua mnamo Agosti 19, 2023, aliangamia kwa sababu ya majeraha ya kichapo alichopokezwa, ripoti imeonyesha. Bi Njambi alifariki mikononi mwa mwanamume aliyekuwa akiishi naye katika mtaa wa Mathare, majirani wakisema mzozo ulizuka kufuatia pato la Sh3,000 za bangi. Ripoti ya upasuaji wa mwili ya Agosti 23, 2023 katika mochari ya Murang’a imeonyesha kwamba mwili ulikuwa na alama za kiboko zisizohesabika mwilini na mikwaruzo kwenye ngozi iliyosababishwa na kipigo hicho. Pia alipigwa kwa kifaa butu usoni, kichwani na kwa kifua. Aidha, alinyongwa na kipigo hicho kilikuwa kimemsababisha yeye kuvuja damu ndani ya mwili kiasi kwamba viungo muhimu kama figo na roho viliacha kufanya kazi. Majirani walimwomboleza Bi Njambi kama mtu aliyekuwa na roho safi na mcheshi, lakini aliyekuwa mara kwa mara akihangaika akisaka utulivu wa kimaisha kupitia kwenye safu ya mahusiano. Mara ya mwisho kuwa katika uhusiano na huyo mwanamume sasa imeishia mauti, hali ambayo imesikitisha wengi wa majirani katika mtaa huo wa Mathare. “Walikuwa wakiishi pamoja kwa miaka miwili sasa. Lakini kitu saa mbili za Agosti 18, 2023 mwanamume huyo anayefahamika kama David Kariuki almaarufu Sungusha, aliingia nyumbani alimompata Bi Njambi na akafunga mlango kwa hasira,” taarifa ya shahidi mmoja katika kituo cha polisi cha Maragua yaonyesha. Shahidi huyo anaongeza kwamba “nilisikia mwanamume huyo ambaye ni mlanguzi wa bangi ambaye pia amekuwa akikamatwa na kuachiliwa akimdai Bi Njambi Sh3,000 alizosema mwanamke huyo alikuwa ameiba baada ya mauzo ya bangi”. Ripoti hizo za mashahidi zinaonyesha kwamba kuna baadhi ya wakazi waliojitolea kumlipa pesa hizo lakini akakataa kufungua mlango. Mwendo wa saa tano usiku, majirani wanaripoti kwamba nduru za Bi Njambi zilififia. Mwendo wa saa sita usiku (Agosti 19, 2023), Bw Kariuki anaripotiwa kwamba alikodisha pikipiki na akampeleka Bi Njambi katika hospitali ya Maragua ambapo ilithibitishwa kuwa alikuwa tayari ameaga dunia. Madaktari walimwagiza aende katika kituo cha polisi cha Maragua kusaka idhini ya kusafirisha mwili hadi mochari kwa kuwa hakuaga dunia ndani ya hospitali hiyo. Bw Kariuki alifika katika kituo hicho na akapewa idhini hata bila ya maafisa hao kutaka kujua mazingira ya mauti hayo. Alifikisha mwili katika mochari ya Murang’a na akasema alikuwa ‘Msamaria Mwema’ aliyeokota maiti hiyo katika shamba la migomba ya ndizi. Hata hivyo, baada ya majirani kufahamu kuhusu kifo cha Bi Njambi, waliandamana kwa siku mbili na mnamo Agosti 21, 2023 walipomkamata Bw Kariuki na kumwasilisha katika kituo cha polisi cha Maragua. “Baada ya ripoti ya upasuaji wa mwili kubainisha kwamba Bi Njambi aliuawa, sasa tutamshtaki Bw Kariuki kwa kosa la mauaji. Ni matumaini yetu sasa kwamba Bi Njambi atapata haki yake. Ni suala la kufedhehesha lakini tutamtumainia Mungu kwamba jamii itakumbatia utu,” akasema Naibu Kamishna wa Murang’a Bw Gitonga Murungi. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  